Propter questiones male obliquantium enervandas, et molestas detrahentium anbiguitates devitandas, ego Henricus, per Dei misericordiam Eduensis episcopus, scripto memorie commendare dignum duxi quod canonicis Avalonensibus æcclesie beate Dei genitricis Marie et Beati-Lazari, ad eorum sustentationem ibidem degentium et Deo famulantium, dono concessi æcclesias Sancte-Colunbe et de Saviniaco. Hoc pro certo sanctam Eduensem æcclesiam nullatenus latere volo, immo tam presentibus quam futuris hujus certitudinem donationis propino et ratum affirmo. Si quis vero, temerario ausu, hoc donum mutare vel violare presumpserit, anathematis vinculo subjaceat, et pena transgressionis contemptusque perpetuo multetur. Hujus concessionis nonnulli sunt testes, videlicet: Armandus, archidiaconus; Siguinus, sinecalcus; Ebrardus, archipresbiter; Gaudricus, cantor; Lanbertus, thesaurarius; Dodo, canonicus; Chalo, miles; Willermus de Sancto-Medardo; Robertus et Dodo, canonici; Johannes Bochardus; Hybertus de Vallemachin; Tomas, archipresbiter et plures alii.